Ikääntyneiden hyvinvointi-infot järjestetään jälleen – Imatralla startti elokuussa

Etelä-Karjalan hyvinvointialueen suositut hyvinvointi-infot ikääntyneille järjestetään viime vuoden tapaan yhdessä kuntien, paikallisten yhdistysten ja maakunnallisten järjestötoimijoiden kanssa eri puolilla maakuntaa.

Tänä vuonna sarja käynnistyy Imatralta 26.8. Imatran kaupungintalolla klo 12–16, osana Liikettä arkeen -tapahtumaa. Muiden paikkakuntien infotilaisuudet järjestetään lokakuussa.

Hyvinvointi-infot tarjoavat maksuttomia, asiantuntijoiden pitämiä tietoiskuja ikääntyneiden arkeen liittyvistä teemoista. Tänä vuonna pääteemoina ovat ravitsemus, turvalliset ihmissuhteet, asumisen turvallisuus ja ikääntyneiden palvelut.

Mukana on sekä hyvinvointialueen omia asiantuntijoita että järjestöjä.

– Ikääntyneiden hyvinvointi-infot ovat saaneet erinomaisen vastaanoton. Viime vuonna tapahtumiin osallistui yli 600 kuulijaa. Tilaisuuksissa mukana olevat järjestöjen edustajat ovat tärkeässä roolissa. Heidän asiantuntemuksensa täydentää hyvinvointialueen palveluita ja tuo osallistujille käytännönläheistä tietoa sekä tukea arkeen. Tänä vuonna yhteistyötahoja on mukana erityisen runsaasti, iloitsee infojen tapahtumista vastaava Sari Lind Etelä-Karjalan hyvinvointialueelta.

Uutta tänä vuonna

Uutta tänä vuonna on se, että Joutsenossa ja Ylämaalla järjestetään ensimmäistä kertaa omat infotilaisuudet, sillä asukkaat toivoivat mahdollisuutta osallistua omalla paikkakunnalla. Lisäksi Parikkalan info suoratoistetaan. Viime vuonna infotilaisuuksia oli yhdeksän, tänä vuonna niitä on jo yksitoista – ja näin toivottavasti tavoitamme entistä enemmän asukkaita.

Infotilaisuuksissa on tarjolla myös käytännön ohjausta, kuten apua OmaEkhva-sovelluksen asentamiseen.

Tilaisuudet ovat maksuttomia, eikä niihin tarvitse ilmoittautua ennakkoon.

Lisätiedot ja tarkemmat paikkakuntakohtaiset aikataulut löytyvät Etelä-Karjalan tapahtumakalenterista.

Lisätietoja:

Sari Lind, erityisasiantuntija, p. 040 635 0646, sari.lind@ekhva.fi